Вольга Суднік у школе марыла быць урачом, але медінстытут застаўся недасягальнай марай, а першым прафесійным прыпынкам стаў Пінскі тэхнікум мяса-малочнай прамысловасці. Пасля яго заканчэння ў 1998 годзе вярнулася на малую радзіму ў Докшыцкі раён і пайшла працаваць на малаказавод. Нягледзячы на дыплом, яе спачатку прызначылі прыёмшчыкам малака, потым перавялі на лабаранта. Калі ж дырэкцыя ўпэўнілася ў грунтоўных прафесійных ведах маладога спецыяліста і патрэбных чалавечых якасцях, то дзяўчына атрымала пасаду майстара па выпуску суцэльна-малочнай прадукцыі. У 2008 годзе, пасля таго, як на заслужаны адпачынак пайшла легенда прадпрыемства Ганна Самковіч, пасаду загадчыка лабараторыі прапанавалі Вользе Юр’еўне. Яна ж да гэтага часу ўжо мела дыплом Магілёўскага ўніверсітэта харчавання.